## Metrovalencia i Metrobús oferixen, este cap de setmana, servicis addicionals amb motiu dels actes fallers

*** Les circulacions extraordinàries de metro i tramvia de divendres i dissabte s’han planificat fins a les 2 hores i tenen continuïtat amb els autobusos que comuniquen amb Paiporta, Picanya, Torrent i Picassent
* En Metrobús, este cap de setmana es reforçarà la franja horària entre les 11:30 i 15:30 hores
* El reforç del dispositiu habitual forma part del pla previst amb motiu de les Falles, que cobrix els caps de setmana previs i els dies centrals de la festa**

Metrovalencia oferirà este cap de setmana, 8 i 9 de març, servicis addicionals en les seues línies de metro i tramvia, així com en el dispositiu alternatiu d’autobús, per a facilitar l’accés i la tornada als diversos actes fallers previstos a València durant el dia i la nit.

Els reforços diürns es desenrotllaran entre les 10:30 i les 20 hores de les línies de metro, amb especial incidència en les franges horàries de les mascletades de dissabte i diumenge, a fi de facilitar el desplaçament als milers de persones que acudiran a la plaça de l’Ajuntament des de les estacions més cèntriques de la xarxa per a gaudir d’estes tradicionals disparades pirotècniques de les Falles 2025.

Cal destacar que la planificació prevista enguany està condicionada per la impossibilitat de prestar servici en el tram Paiporta-Castelló, en procés de reconstrucció, davant dels greus danys patits per les inundacions del passat 29 d’octubre.

D’esta manera, s’han dissenyat, de manera coordinada, servicis de metro i tramvia que tenen la seua continuïtat amb els autobusos que actualment fan els desplaçaments cap al sud de la xarxa, des dels bescanviadors que es van posar en funcionament el passat 18 de febrer, quan també es van recuperar les freqüències de pas habituals.

Amb esta disposició actual del servici de Metrovalencia, els trens de les línies 1, 2 i 7 inicien i finalitzen el seu recorregut a València Sud, a on els viatgers poden accedir als autobusos que enllacen amb les poblacions de Picanya i Paiporta. Este divendres i dissabte disposaran de servici nocturn addicional.

La llançadora entre Torrent i València prolongarà també, durant estes dos nits, les seues circulacions per a enllaçar en l’estació de Safranar amb les línies 1, 2 i 7 de Metrovalencia.

Els autobusos llançadora entre Picassent i València prolongaran el seu servici, mentres que els que enllacen amb les poblacions de la comarca de la Ribera circularan en el seu horari habitual. La parada està situada en l’avinguda Giorgeta, 18, de València, per a poder enllaçar des d’ací amb l’estació de Jesús (línies 1, 2 i 7) de Metrovalencia.

Els últims servicis de metro i tramvia partiran cap a la 1:30 hores del centre de la ciutat per a arribar aproximadament a les 2 hores de la matinada.

Per a qualsevol consulta, els clients poden telefonar al 900 46 10 46 o consultar la informació en la pàgina web de Metrovalencia. A més, es pot obtindre més informació des de xarxes socials, app oficial de Metrovalencia i Navilens Go.

**Servicis addicionals de Metrobús**

Pel que fa a Metrobús, este cap de setmana del 8 i 9 de març es reforçaran les franges horàries entre les 11:30 i 15:30 hores per a atendre les necessitats de desplaçaments des de diversos municipis per a presenciar la mascletada en la plaça de l’Ajuntament de València.

En este sentit, s’implementaran servicis addicionals entre València amb el Port de Sagunt, Llíria, Benissanó, la Pobla de Vallbona, l’Eliana, San Antonio de Benagéber, Paterna, Torrent, Aldaia, Alaquàs, Quart de Poblet, Xirivella, Albal, Massanassa, Alfafar, Benetússer i el barri de la Torre a València.

A més, l’habitual llançadora entre Xirivella i Faitanar, per a facilitar els desplaçaments cap a València de dilluns a divendres, estendrà la seua activitat al dissabte 8.

Fecha: 07/03/2025